A Bizottság határozata

(1999. július 26.)

a juh- és kecskefélék Bulgáriából történő behozataláról és a 97/232/EK bizottsági határozat módosításáról

(az értesítés a C(1999) 2433. számú dokumentummal történt)

(EGT vonatkozású szöveg)

(1999/541/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/79/EK irányelvvel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 3., 6., és 7. cikkére,

(1) mivel a legutóbb Ausztria, Finnország és Svédország csatlakozási okmányával módosított 91/68/EGK tanácsi irányelv [3] meghatározza a juh- és kecskefélék Közösségen belüli kereskedelmét szabályozó állat-egészségügyi feltételeket;

(2) mivel a legutóbb a 97/231/EK határozattal [4] módosított 93/198/EGK bizottsági határozat [5] meghatározza a juh- és kecskefélékhez tartozó háziállatok behozatalára vonatkozó állat-egészségügyi feltételeket és állatorvosi bizonyítványt;

(3) mivel a 97/232/EK bizottsági határozat [6] meghatározza azon harmadik országok jegyzékét, amelyekből a tagországok engedélyezik juh és kecske behozatalát;

(4) mivel ezek a jegyzékek új információ vagy új helyzet esetén bármikor módosíthatók;

(5) mivel a Bizottság állat-egészségügyi küldöttségének nemrégiben zajlott látogatását követően úgy tűnik, hogy a bolgár állat-egészségügyi szolgálat megfelelően ellenőrzi az egész országot;

(6) mivel 1996 szeptembere óta nem regisztráltak juhhimlőt Bulgáriában;

(7) mivel az ország az elmúlt két évben mentes volt ragadós száj-és körömfájástól;

(8) mivel az azonnali vágásra szánt házi juh- és kecskefélék importja e betegségek terjedésének kockázata nélkül engedélyezhető;

(9) mivel szükséges betartani az élő juh- és kecskefélékre vonatkozó importkorlátozásokat a török határ menti húsz kilométer szélességű sávban;

(10) mivel a 97/232/EK határozatot ennek megfelelően módosítani kell;

(11) mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok engedélyezik az azonnali vágásra szánt házi juh- és kecskefélék Bulgáriából történő behozatalát.

2. cikk

A 97/232/EK határozat melléklete a következőképpen módosul:

"A 2. részben "az állat-egészségügyi helyzet miatt a jóváhagyás ideiglenesen felfüggesztve" szavak helyébe a következő szöveg lép: "Burgasz, Jambol, Szliven, Sztara Zagora, Haszkovo és Kardzsali tartományok török határ menti húsz kilométer széles zónája kivételével."

A 93/198/EGK bizottsági határozatban előírt bizonyítványokon feltüntetett állatokat:

- az export előtt 14 napig karanténban kell tartani az exportáló ország központi illetékes hatósága által hivatalosan jóváhagyott, hatósági állatorvos által ellenőrzött helyiségben, ahol felügyelnek arra, hogy az exportra szánt állatok se közvetlen, se közvetett módon ne érintkezzenek egyéb hasított körmű állattal, és

- legkorábban az elkülönítést követő nyolcadik napon ragadós száj- és körömfájás-ellenanyagra irányuló szerológiai vizsgálatnak kell alávetni, negatív eredménnyel."

3. cikk

Ennek a határozatnak a tagállamok a címzettjei.

Kelt Brüsszelben, 1999. július 26-án.

a Bizottság részéről

Franz Fischler

a Bizottság tagja

[1] HL L 24., 1998.1.30., 31. o.

[2] HL L 302., 1972.12.31., 28. o.

[3] HL L 46., 1991.2.19., 19. o.

[4] HL L 93., 1997.4.8., 22. o.

[5] HL L 86., 1993.4.6., 34. o.

[6] HL L 93., 1997.4.8., 43. o.

--------------------------------------------------